Predkladacia správa

	Uznesením vlády Slovenskej republiky č. 1154 z 12. decembra 2001 k prioritným úlohám vlády Slovenskej republiky vyplývajúcim z Pravidelnej správy o pripravenosti Slovenskej republiky na členstvo v Európskej únii z 13. novembra 2001 boli uložené úlohy podpredsedovi vlády Ľubomírovi Fogašovi v bode B.5 v spolupráci s ministrami a predsedami ostatných ústredných orgánov štátnej správy SR pripraviť revíziu zmluvnej základne SR s cieľom dosiahnuť súlad medzinárodnoprávnych záväzkov SR hospodárskeho charakteru so zmluvnou základňou EÚ/ES a v bode B.6 pripraviť revíziu zmluvnej základne SR s cieľom dosiahnuť súlad medzinárodnoprávnych záväzkov SR so zmluvnou základňou EÚ/ES.
	
Obe tieto úlohy neboli formulované presne, pretože je nepochybné, že pri oboch úlohách ide o revíziu zmluvnej základne SR s právnymi aktami EÚ/ES a nie zmluvnou základňou EÚ/ES. Ďalej je tiež zrejmé, že Zásady vlády pre oblasť medzinárodných zmlúv, schválené uznesením vlády č. 615 z 26. 8. 1997 neriešia gestorstvo vyššie uvedených úloh.
	
Keďže cieľom oboch uvedených úloh je posúdenie vzájomného súladu medzinárodných zmlúv, ktorých je SR zmluvnou stranou (nie všeobecne záväzných právnych predpisov SR) s právnymi aktami EÚ/ES, gestorovanie týchto úloh podpredsedom vlády  SR a ministrom spravodlivosti nie je odôvodnené.
	
Z týchto dôvodov a tiež vzhľadom na pôsobnosť Ministerstva zahraničných vecí SR, ktoré zabezpečuje koordináciu prípravy a vnútroštátneho prerokúvania, uzavierania a vykonávania medzinárodných zmlúv, predkladá Ministerstvo spravodlivosti SR návrh na zrušenie úlohy B.5 a úlohy B.6 uznesenia vlády č. 1154 z 12. decembra 2001 a v tejto súvislosti určenie modifikovaných úloh ministrovi zahraničných vecí preskúmať v spolupráci s ministrami a predsedami ostatných ústredných orgánov štátnej správy vzájomný súlad medzinárodných zmlúv, ktorých je SR zmluvnou stranou, osobitne medzinárodných zmlúv hospodárskeho charakteru, s právnymi aktami EÚ/ES.